BRATISLAVA 13. februára (SITA/AFP) - V uliciach mesta Santa Cruz de Tenerife sa bude môcť s celou slávou uskutočniť tradičný karneval, keďže oblastný súd zmenil rozhodnutie, ktoré najprv hlučné oslavy zakazovalo. Sudca Jaime Guilarte Martin-Calero rozhodol o zrušení svojho predchádzajúceho zákazu tradičnej oslavy spojenej s hudbou a tancom. Skupina obyvateľov sa pred súdom sťažovala, že hluk je počas karnevalu neznesiteľný. To pred týždňom vyústilo do rozhodnutia súdu, ktorý povolil karneval iba v prípade, že jeho hluk nepresiahne 55 decibelov, čo je hladina rovná bežnému baru. Sudca Martin-Calero svoje rozhodnutie napokon v pondelok zmenil, odvolávajúc sa na podobný prípad spred roka. Pondelňajšie rozhodnutie teda znamená, že tradičné karnevalové oslavy na Kanárskych ostrovoch sa budú môcť uskutočniť ako obvykle. Jeden z najväčších karnevalov na ostrovoch každoročne priláka až 200-tisíc zvedavcov, najčastejšie britských a nemeckých turistov.